**ΕΚΠΑΙΔΕΥΤΙΚΟ ΥΛΙΚΟ**

ΕΒΔΟΜΑΔΑ ΑΣΥΓΧΡΟΝΗΣ ΕΚΠΑΙΔΕΥΣΗΣ: **22/03/2021 έως 26/03/2021**

**ΚΥΚΛΟΣ Α΄**

**ΓΡΑΜΜΑΤΙΣΜΟΣ: ΚΟΙΝΩΝΙΚΟΣ**

**ΕΚΠΑΙΔΕΥΤΙΚΟΣ: Γκίνος Γρηγόρης**

**ΕΚΠΑΙΔΕΥΟΜΕΝΟΣ/Η:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Προεδρευόμενη Δημοκρατία (…συνέχεια)**

**Όργανα του κράτους**

* Το εκλογικό σώμα
* Η Βουλή
* Η Κυβέρνηση
* Ο Πρόεδρος της Δημοκρατίας

**Το εκλογικό σώμα**

Σε αυτό ανήκει **όχι** πλήρης ο «λαός», όσοι δηλαδή έχουν την ελληνική ιθαγένεια, αλλά πιο συγκεκριμένα, όσοι εξ αυτών είναι **εκλογείς**, έχουν δηλαδή το ενεργητικό εκλογικό δικαίωμα, **το δικαίωμα του εκλέγειν.** Για παράδειγμα τα παιδιά δεν ανήκουν στο εκλογικό σώμα και γι’ αυτό δεν μπορούν να ψηφίσουν. **Το εκλογικό σώμα** είναι το ανώτατο όργανο και αποτελεί την πηγή της κρατικής εξουσίας. Το εκλογικό σώμα ψηφίζει για:

* Ανάδειξη της Βουλής
* Ανάδειξη της Αναθεωρητικής Βουλής (Βουλή που θα αναθεωρήσει το Σύνταγμα)
* Διεξαγωγή δημοψηφίσματος
* Εκλογή οργανισμών τοπικής αυτοδιοίκησης (δημάρχους περιφερειάρχες και συμβούλους)
* Εκλογή Ευρωβουλευτών

**Απαραίτητες ιδιότητες για το δικαίωμα του εκλέγειν**

* **Ελληνική ιθαγένεια** (ιδιότητα του Έλληνα πολίτη) ανεξάρτητα από τον τρόπο απόκτησής της (αρχική ή επίκτητη)
* **Ελάχιστη εκλογική ηλικία.** Το Σύνταγμα ορίζει την ελάχιστη ηλικία (25 έτη) για το δικαίωμα του εκλέγεσθαι (δηλαδή να εκλεγείς, αλλιώς να θέσεις υποψηφιότητα), αλλά αφήνει τον κοινό νομοθέτη να ορίσει το ελάχιστο όριο ηλικίας για την άσκηση του ενεργητικού εκλογικού δικαιώματος (δηλαδή να ψηφίζει), το οποίο από το 1983 είναι τα **18 έτη.**

**Στέρηση εκλογικού δικαιώματος:**

Ένα άτομο στερείται (προσωρινά ή οριστικά) το εκλογικό του δικαίωμα ύστερα από αμετάκλητη ποινική καταδίκη για έγκλημα για το οποίο προβλέπεται ως ποινή η στέρηση του εκλογικού δικαιώματος

**Αρχές που διέπουν την ψηφοφορία**

* Αρχή της καθολικής ψηφοφορίας
* Αρχή της ισότητας της ψήφου
* Αρχή της άμεσης ψηφοφορίας
* Αρχή της μυστικής ψηφοφορίας
* Αρχή της υποχρεωτικής ψηφοφορίας

**Η Βουλή**

Η Βουλή είναι **άμεσο**, **συλλογικό**, **αντιπροσωπευτικό** όργανο του κράτους, το οποίο ασκεί τη **νομοθετική εξουσία.** Είναι ο θεσμός που κατά κύριο λόγο εκφράζει τη **λαϊκή κυριαρχία**.

Η Βουλή που εκλέγεται έχει διάρκεια **τεσσάρων συνεχών ετών** που αρχίζει από την ημέρα των βουλευτικών εκλογών. (βουλευτική περίοδος). Την έναρξη ή λήξη της βουλευτικής περιόδου κηρύσσει ο Πρόεδρος της Δημοκρατίας αυτοπροσώπως ή δια του Πρωθυπουργού. Η τετραετής βουλευτική περίοδος διασπάται στις περιπτώσεις **πρόωρης** **διάλυσης** της Βουλής και **επιμήκυνσης** του χρόνου της βουλευτικής περιόδου.

**Πρόωρη** **διάλυση** της Βουλής συμβαίνει όταν:

* Ο ΠτΔ διαλύει τη Βουλή, αν έχουν παραιτηθεί ή και καταψηφισθεί απ’ αυτή δύο Κυβερνήσεις και η σύνθεσή της δεν εξασφαλίζει κυβερνητική σταθερότητα.
* Ο ΠτΔ διαλύει τη Βουλή, με πρόταση της Κυβέρνησης που έχει λάβει ψήφο εμπιστοσύνης, για ανανέωση της λαϊκής εντολής προκειμένου να αντιμετωπισθεί εθνικό θέμα εξαιρετικής σημασίας.
* Ο ΠτΔ απαλλάσσει από τα καθήκοντά της την Κυβέρνηση, αν αυτή παραιτηθεί, καθώς και αν η Βουλή αποσύρει την εμπιστοσύνη της.
* Η Βουλή διαλύεται υποχρεωτικά όταν για την εκλογή ΠτΔ δεν επιτευχθεί ούτε και στην τρίτη ψηφοφορία η αυξημένη πλειοψηφία των 3/5 του όλου αριθμού των βουλευτών. (διάλυση μέσα σε 10 ημέρες από την ψηφοφορία).
* Σε περίπτωση επιβεβαίωσης αδυναμίας σχηματισμού Κυβέρνησης που να έχει την εμπιστοσύνη της Βουλής, ο ΠτΔ επιδιώκει τον σχηματισμό Κυβέρνησης από όλα τα κόμματα της Βουλής για τη διενέργεια εκλογών και σε περίπτωση αποτυχίας αναθέτει στον Πρόεδρο του ΣτΕ ή του Αρείου Πάγου ή του Ελεγκτικού Συνεδρίου, τον σχηματισμό Κυβέρνησης για να διενεργήσει εκλογές και διαλύει τη Βουλή.

**Επιμηκύνεται ο χρόνος** της βουλευτικής περιόδου

* σε περίπτωση **πολέμου** για όσο χρονικό διάστημα παρατείνεται ο πόλεμος
* σε περίπτωση που τίθεται σε εφαρμογή ο νόμος για την κατάσταση **πολιορκίας**.
* σε περίπτωση **αδυναμίας του ΠτΔ** που παρατείνεται για χρονικό διάστημα πέραν των 30 ημερών.

**Ο Πρόεδρος της Δημοκρατίας**

**Προσόντα εκλογιμότητας:**

* ελληνική ιθαγένεια (τουλάχιστον 5 χρόνια πριν από την εκλογή)
* ελληνική καταγωγή από τη μεριά του πατέρα ή της μητέρας
* συμπλήρωση του 40ου έτους της ηλικίας
* νόμιμη ικανότητα του εκλέγειν

**Κωλύματα εκλογιμότητας**

* απαγόρευση εκλογής για τρίτη φορά
* απαγόρευση συμμετοχής του Προέδρου που παραιτείται στη διαδικασία εκλογής που ακολουθεί την παραίτηση του.

Η θητεία του είναι **5ετής** και παρατείνεται μόνο σε περίπτωση πολέμου και έως την ανάδειξη νέου ΠτΔ.

**Διαδικασία εκλογής**

Η εκλογή του είναι έμμεση. Γίνεται σε ειδική συνεδρίαση της Βουλής ένα μήνα τουλάχιστον πριν λήξει η θητεία του εν ενεργεία ΠτΔ. Η ψηφοφορία είναι ονομαστική (δηλ. φανερή) και κατά τη διάρκειά της αναζητείται η ευρύτερη δυνατή πλειοψηφία (και άρα συναίνεση):

**Φάση α΄:**

* Ψηφοφορία 1η → **200** βουλευτές (2/3)
* Ψηφοφορία 2η → (μετά 5 ημέρες) **200** βουλευτές
* Ψηφοφορία 3η → (μετά 5 ημέρες) **180** βουλευτές (3/5)
* Διάλυση της Βουλής και μεσολάβηση βουλευτικών εκλογών εφόσον δεν επιτεύχθηκε η απαιτούμενη πλειοψηφία. Η εκλογή του ΠτΔ συνεχίζεται στη **2η φάση**, ενώπιον της νέας Βουλής.

**Φάση β΄:**

* Ψηφοφορία 1η → **180** βουλευτές (3/5)
* Ψηφοφορία 2η → (μέσα σε 5 ημέρες) **151** βουλευτές
* Ψηφοφορία 3η → (μετά 5 ημέρες) **σχετική πλειοψηφία** μεταξύ των δύο πρώτων

*Κυκλώστε το Σ αν η πρόταση είναι σωστή ή το Λ αν είναι λάθος.*

Όλοι οι Έλληνες πολίτες έχουν το δικαίωμα του εκλέγειν (δηλαδή να ψηφίζουν).

Σ Λ

Αν η Βουλή δεν μπορεί να εκλέξει Πρόεδρο της Δημοκρατίας, τότε προκηρύσσονται εκλογές για να τον εκλέξει ο λαός.

Σ Λ

 Όλοι οι Έλληνες πολίτες που έχουν το δικαίωμα του εκλέγειν (δηλαδή να ψηφίζουν) και είναι πάνω από 40 ετών έχουν το δικαίωμα να εκλεγούν Πρόεδροι της Δημοκρατίας.

Σ Λ

Η θητεία της Βουλής είναι ίδιας χρονικής διάρκειας με του Προέδρου της Δημοκρατίας.

Σ Λ

Η ψηφοφορία στην Ελλάδα είναι υποχρεωτική.

Σ Λ

Να αναφέρετε από την προσωπική σας εμπειρία μια περίπτωση πρόωρης διάλυσης της Βουλής στην Ελλάδα.

………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………